Paarliet kelder Proteas se kanse om reeks te wenDawid Malan se verwoestende beurt van 78 klop die Proteas. (Foto: Facebook) Dawid Malan, wat in Engeland gebore is maar in Suid-Afrika grootgeword en sy krieket aan Boishaai in die Paarl geleer het, het Suid-Afrika se kans om die T20-reeks teen Engeland te wen, gekelder. Engeland het die beslissende wedstryd in die reeks van drie Sondag in Cardiff met 19 lopies gewen in ŉ wedstryd waar Suid-Afrika feitlik nooit in beheer was nie. Malan, wat in Engeland gebore is maar in Suid-Afrika grootgeword en by die Paarl Hoër Jongenskool skoolgegaan het, het op amper 30-jarige ouderdom sy buiging op die internasionale krieketverhoog gemaak en uit die staanspoor die Proteaboulers laat les opsê. Hy het die eerste Engelse speler geword wat met sy internasionale buiging ŉ vyftigtal in T20-krieket kon slaan en is as speler van die wedstryd aangewys. Engeland se eerste paaltjie het in die tweede boulbeurt geval toe Jason Roy op 13/1 uitgehaal is. Toe het Malan kom kolf. Hy was verwoestend en het 78 lopies in 44 balle gemoker, insluitende twee sesse en 12 viere – ŉ volle 60 lopies in grenshoue. Alex Hales het Malan goed ondersteun en hulle 100-vennootskap is na slegs 63 balle bereik. Malan het 69 daarvan aangeteken. Hales is in die 14de boulbeurt op 36 lopies in 28 balle van Andile Phehlukwayo se boulwerk gevang en Engeland was 118/2 in ŉ sterk posisie. Jos Buttler het ŉ waardevolle 31 van 21 balle aangeteken maar die ander kolwers het nie te waffers gevaar nie. Suid-Afrika was eintlik net vir die laaste vyf van hulle 20 boulbeurte in beheer. Dane Paterson (4/32) en Phehlukwayo het toe uitstekend geboul om te verhoed dat Engeland nie ŉ telling van meer as 200 op die telbord plaas nie. Paterson het in elk van sy laaste twee beurte twee paaltjies in twee balle geneem maar elke keer sy driekuns misgeloop. Engeland het in hulle 20 boulbeurte met 181/8 geëindig en ŉ redelike groot uitdaging aan die Proteas gestel, hoewel die kleinerige veld die teiken baie haalbaar gemaak het. ♦ Suid-Afrika se kolwers kon weer nie die mas opkom nie. Reeza Hendricks het met ŉ nulletjie weer misluk. Sy aanvangsmaat JJ Smuts het goed gelyk maar sy bydrae van 29 van 30 balle was nie goed genoeg nie. AB de Villiers het wonderlike sesse en viere geslaan maar sy 35 van 19 balle kon nie die situasie red nie. Soos Smuts is hy op die middebaangrens deur Hales uitgevang. David Miller, onlangs nog die held in die eendagreeks, het weer misluk. Die paaltjiewagter, Mangaliso Mosehle, en Phehlukwayo het ŉ hardnekkige vennootskap opgebou maar daar was te veel om te doen. Mosehle het 36 onoorwonne lopies aangeteken wat vier sesse ingesluit het. Phehlukwayo het 27 in 20 balle met vier viere geslaan. Hulle het darem so ŉ bietjie aansien aan die Proteas se beurt gegee wat op 162/7 geëindig het met net vier van die nege kolwers wat dubbelsyfers behaal het. Kry die volledige telkaart deur te klik op http://www.espncricinfo.com/england-v-south-africa-2017/engine/match/1031435.html